Zuma sê hy ‘het Zwane berispe’Mosebenzi Zwane, minister van minerale hulpbronne. Zuma het Maandag in antwoord op ŉ parlementêre vraag deur David Maynier, die DA se finansies-woordvoerder, gesê hy het Zwane oor sy uitlatings aangespreek. Maynier het Zuma gevra of hy Zwane oor die aangeleentheid berispe het en die besonderhede van hierdie teregwysing versoek. Zuma het in September Zwane se uitsprake verwerp dat ŉ kommissie van ondersoek nie net die vier banke se besluit om hul bande met die Gupta-familie te verbreek sal ondersoek nie, maar ook die departement van finansies se moontlike betrokkenheid by die banke se besluit. Zwane het ŉ paar weke later sy stelling in die Nasionale Vergadering herhaal in ŉ geskrewe antwoord op ŉ parlementêre vraag. Sy stelling is beskou as ŉ aanduiding van die spanning in die kabinet oor die Gupta-familie. Jeff Radebe, die kabinetswoordvoerder, het later aan verslaggewers gesê dat hy eers deur die media van Zwane se uitsprake bewus geraak het. Adv. Thuli Madonsela, die voormalige openbare beskermer, het intussen in haar staatskaping-verslag bevind dat Zwane moontlik onwettig opgetree het deur met onderhandelinge vir die verkoop van die Optimum-steenkoolmyn aan die Guptas se Tegeta Exploration te help. Duduzane Zuma, pres. Zuma se seun, het ŉ groot aandeel in Tegeta Exploration. “Dit was potensieel onwettig vir die minister om sy amptelike magsposisie te misbruik om op onregverdige en onbehoorlike wyse die kontrak vir ŉ vriend, of in hierdie geval sy baas se seun, te beïnvloed ten koste van die staat,” het Madonsela gesê. Maynier het Maandag gesê Zuma moes Zwane afgedank het. Hy het bygevoeg dat hy nog ŉ vraag sal indien om die besonderhede oor die teregwysing te kry en te vra hoekom dit nie skriftelik gedoen en aan die parlement voorgelê is nie. “Die ‘briewe van teregwysing’ wat aan die ministers betrokke by die Nkandla-skandaal gestuur is, is immers aan die parlement voorgelê,” het hy gesê.